**мотиви  
към**

**проект на Наредба за съдържанието, условията и реда за създаване и поддържане на специализираните карти и регистри на енергийните обекти и съоръжения, собственост на операторите на електропреносната и на електроразпределителните мрежи (Наредбата).**

1. **Причини, които налагат приемането на Наредбата:**

Съгласно чл. 32, ал.1, т.1, б. “б“ от Закона за кадастъра и имотния регистър (ЗКИР) (в сила от 01.01.2001 г., посл. изм. и доп. ДВ. бр. 8 от 25.01.2023 г.), ведомствата, общините, експлоатационните дружества и други юридически лица съобразно характера на своите функции организират набирането, поддържането в актуално състояние и предоставянето на специализирани данни за строежи, съоръжения и други обекти в поземлените имоти, включително за линейните обекти (надземните и подземните проводи и съоръжения) на техническата инфраструктура и техните сервитутни ивици, без сградите и съоръженията със самостоятелните обекти в тях. Съгласно чл. 32, ал. 3 от ЗКИР, съдържанието на специализираните карти и регистри и условията и редът за създаването и поддържането им се определят с наредби, издадени от ръководителя на съответното ведомство и министъра на регионалното развитие и благоустройството.

С проекта на Наредбата се определят съдържанието, условията и редът за създаването, поддържането и съхранението на специализираните карти и регистри на енергийните обекти и съоръжения, собственост на операторите на електропреносната и на електроразпределителните мрежи, разположени в тяхната лицензионна територия, по смисъла на § 1, т. 24 от Допълнителните разпоредби на Закона за енергетиката.

Проектът на Наредба е разработен в изпълнение на § 23 (1) от Преходните и заключителни разпоредби към Закона за изменение и допълнение на Закона за кадастъра и имотния регистър (ЗИД ЗКИР) (ДВ, бр. 41 от 2019 г., в сила от 22.08.2019 г.).

1. **Целите, които се поставят:**

Специализираните карти и регистри, съгласно проекта на Наредба се изработват с цел документиране на пространственото положение и основните технически характеристики на изградената енергийна мрежа в лицензионна територия на енергийно предприятие, осигуряват информация при: експлоатация и поддържане на електрически подстанции, възлови станции, трансформаторни постове и електропроводи високо, средно и ниско напрежение; проучване и проектиране за изграждане на нови и реконструкция на съществуващи електрически подстанции, възлови станции, трансформаторни постове и електропроводи високо, средно и ниско напрежение и други обекти на енергийната мрежа; изработване на устройствени схеми и общи и подробни устройствени планове; предварителни проучвания и изработване на инвестиционни проекти; създаване на информационна система от оператора на съответната мрежа за изградената енергийната мрежа в лицензионната си територия.

Специализираните карти и регистри се създават и поддържат от операторите на електропреносната и на електоразпределителните мрежи. Тези дружества може да възлагат набирането и поддържането в актуално състояние на специализирани данни за енергийните обекти и съоръженията, и на правоспособно лице по чл. 16 от ЗКИР.

Специализираните карти и регистри се създават, съхраняват и поддържат в цифров вид във формат, съгласно изискванията на чл. 12, т. 5 от ЗКИР или във формат, поддържан от Единната информационна точка, като по този начин се осигурява облекчен достъп до тях.

**3. Финансови и други средства, необходими за прилагането на новата уредба:**

Прилагането на проекта на Наредбата не е обвързано с разходи за държавния бюджет.

1. **Очаквани резултати от прилагането:**

Операторите на електропреносната и на електроразпределителните мрежи ще предоставят публичен достъп до специализираните карти, регистри и информационните системи за извършване на справки и проверки, както и за получаване на специализирани данни, които набират и поддържат в актуално състояние, съобразно характера на своите функции.

В проекта на Наредба е предвидено достъпът до данните от специализираните карти и регистри да се осъществява по електронен път чрез информационния портал на Единната информационна точка, съгласно изискванията на Наредбата за форматите на данните и за условията и реда за предоставяне на достъп до информацията в Единната информационна точка.

В специализираните карти и регистри, освен данни за изградената мрежа се отразяват и зони на ограничения върху поземлени имоти, които произтичат от сервитут или ограничение, възникнало въз основа на нормативен акт, административен акт или договор.

1. **Анализ за съответствие с правото на Европейския съюз:**

Прилагането на проекта на Наредбата не транспонира европейско законодателство.